次韻周聖舉清溪行二首  其二
作者：汪藻
朝代：宋

paragraphs: 君不見吳儂自昔王江千，歲輸御府金堆盤。
一朝肘掖作奇禍，玉册錦袍盟欲寒。
驛塵初飛梅未破，匆匆烟雨催梅酸。
行驅鬼馬載鬼妾，欲偷瞬息如槐安。
那知氛霧卷清晝，旄頭夜落天南端。
樓船千萬羽林卒，飛渡海潮江不湍。
狂童生致獨柳下，請肉仇家來白官。
千奴一膽更須問，速收兩手春耕翻。
鹿奔誰云爭走險，雞敗但笑空餘冠。
政須船粟哺其腹，此令朝行民夕寛。
功歌九廟今誰定，退之方頌元和聖。
老人端坐聽清風，習習先秋蘇肺病。